Κανονισμός (ΕΚ) αριθ. 1809/2003 της Επιτροπής

της 15ης Οκτωβρίου 2003

για τροποποίηση του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου για τη θέσπιση κανόνων εισαγωγής ζώντων βοοειδών και προϊόντων βοοειδών και αιγοπροβάτων από την Κόστα Ρίκα και τη Νέα Καληδονία

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(1), όπως τροποποιήθηκε τελευταία από τον κανονισμό (ΕΚ) αριθ. 1139/2003 της Επιτροπής(2), και ιδίως την πρώτη παράγραφο του άρθρου 23,

Εκτιμώντας τα ακόλουθα:

(1) Στη γνώμη της, της 11ης Μαΐου 2001 για το γεωγραφικό κίνδυνο όσον αφορά τη ΣΕΒ στην Κόστα Ρίκα, η επιστημονική συντονιστική επιτροπή (ΕΣΕ) καταλήγει ότι η εμφάνιση ΣΕΒ σε αυτόχθονα βοοειδή αυτής της χώρας είναι εξαιρετικά απίθανη. Κατά συνέπεια, η Κόστα Ρίκα συμπεριελήφθη στον κατάλογο χωρών που εξαιρούνται από ορισμένους όρους εμπορίου ζώντων βοοειδών και προϊόντων βοοειδών και αιγοπροβάτων που αφορούν τη ΣΕΒ.

(2) Στην αναπροσαρμοσμένη γνώμη της, της 10ης Απριλίου 2003, για το γεωγραφικό κίνδυνο όσον αφορά τη ΣΕΒ για ορισμένες τρίτες χώρες, η ΕΣΕ τροποποιεί τη γνώμη που εξέδωσε την 11η Μαΐου 2001 και καταλήγει ότι η εμφάνιση ΣΕΒ σε αυτόχθονα βοοειδή στην Κόστα Ρίκα είναι απίθανη αλλά δεν μπορεί να αποκλειστεί. Επομένως, η Κόστα Ρίκα δεν μπορεί πλέον να εξαιρείται από τους όρους εμπορίου ζώντων βοοειδών και προϊόντων βοοειδών και αιγοπροβάτων που αφορούν τη ΣΕΒ.

(3) Στη γνώμη της, της 6ης Μαρτίου 2003, σχετικά με το γεωγραφικό κίνδυνο όσον αφορά τη ΣΕΒ στη Νέα Καληδονία, η ΕΣΕ καταλήγει ότι η πιθανότητα εμφάνισης ΣΕΒ σε αυτόχθονα βοοειδή της χώρας αυτής είναι εξαιρετικά απίθανη. Επομένως, η Νέα Καληδονία πρέπει να συμπεριληφθεί στον κατάλογο χωρών που εξαιρούνται από ορισμένες προϋποθέσεις εμπορίου ζώντων βοοειδών και προϊόντων βοοειδών και αιγοπροβάτων, όσον αφορά τις ΜΣΕ.

(4) Συνεπώς, ο κανονισμός (ΕΚ) αριθ. 999/2001 πρέπει να τροποποιηθεί ανάλογα.

(5) Τα μέτρα που προβλέπει ο παρών κανονισμός είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα XI του κανονισμού (ΕΚ) αριθ. 999/2001 τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την 20ή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Οκτωβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 147 της 31.5.2001, σ. 1.

(2) ΕΕ L 160 της 27.6.2003, σ. 22.

ΠΑΡΑΡΤΗΜΑ

Το παράρτημα XI τροποποιείται ως εξής:

1. Στο μέρος A σημείο 15 στοιχείο β), ο κατάλογος των χωρών αντικαθίσταται ως εξής:

"- Αργεντινή

- Αυστραλία

- Μποτσουάνα

- Βραζιλία

- Χιλή

- Ελ Σαλβαδόρ

- Ισλανδία

- Ναμίμπια

- Γαλλικά Εδάφη της Νέας Καληδονίας

- Νέα Ζηλανδία

- Νικαράγουα

- Παναμάς

- Παραγουάη

- Σιγκαπούρη

- Ζουαζηλάνδη

- Ουρουγουάη

- Βανουάτου."

2. Το μέρος Δ σημείο 3 αντικαθίσταται ως εξής:

"3. Το σημείο 2 δεν εφαρμόζεται για εισαγωγές ζώντων βοοειδών που γεννήθηκαν και εκτράφηκαν συνεχώς στις ακόλουθες χώρες:

- Αργεντινή

- Αυστραλία

- Μποτσουάνα

- Βραζιλία

- Χιλή

- Ελ Σαλβαδόρ

- Ισλανδία

- Ναμίμπια

- Γαλλικά Εδάφη της Νέας Καληδονίας

- Νέα Ζηλανδία

- Νικαράγουα

- Παναμάς

- Παραγουάη

- Σιγκαπούρη

- Ζουαζηλάνδη

- Ουρουγουάη

- Βανουάτου."